WHAUP จับมือ “ซุปเปอร์แนป” เปิดตัว “โซลาร์ฟาร์ม” รองรับไฟฟ้า-ระบบคลาวด์
 WHAUP จับมือ “ซุปเปอร์แนป” เปิดตัว “โซลาร์ฟาร์ม” รองรับการใช้ไฟฟ้า สำหรับการใช้งานของระบบคลาวด์ที่ทันสมัยที่สุดในประเทศไทยและเอเชียตะวันออกเฉียงใต้ รวมถึงช่วยสนับสนุนการลดการปล่อยก๊าซเรือนกระจก
WHAUP จับมือ “ซุปเปอร์แนป” เปิดตัว “โซลาร์ฟาร์ม” รองรับการใช้ไฟฟ้า สำหรับการใช้งานของระบบคลาวด์ที่ทันสมัยที่สุดในประเทศไทยและเอเชียตะวันออกเฉียงใต้ รวมถึงช่วยสนับสนุนการลดการปล่อยก๊าซเรือนกระจก
15 ธ.ค. 2565

นายสมเกียรติ เมสันธสุวรรณ ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่าวันนี้ (14 ธ.ค. 65) WHAUP และ บริษัท ซุปเปอร์แนป (ประเทศไทย) จำกัด ซึ่งเป็นศูนย์ข้อมูลที่มีผู้เช่าหลายรายที่ได้รับการรับรองมาตรฐานระดับ เทียร์ 4 ร่วมเปิดโครงการ Solar farm รองรับการใช้ไฟฟ้า สำหรับการใช้งานของระบบคลาวด์ที่ทันสมัยที่สุดในประเทศไทยและเอเชียตะวันออกเฉียงใต้ ซึ่งมีขนาดกำลังผลิตไฟฟ้า 1.095 เมกะวัตต์ โดยโครงการดังกล่าว ตั้งอยู่ในพื้นที่เขตพัฒนาพิเศษภาคตะวันออก (EEC) ซึ่งสามารถเชื่อมโยงกับเครือข่ายเคเบิลได้ทั่วประเทศไทย
สำหรับซุปเปอร์แนป (ประเทศไทย) เป็นผู้ให้บริการดาต้าเซ็นเตอร์ ที่ได้รับการรับรองมาตรฐานในระดับ เทียร์ 4 ด้วยเทคโนโลยีที่ล้ำหน้าที่สุดในเอเชียตะวันออกเฉียงใต้ที่มีการขับเคลื่อนโดยความต้องการในเอเชียแปซิฟิก สำหรับศูนย์ข้อมูลที่สร้างขึ้นตามวัตถุประสงค์ ซึ่งรับประกันประสิทธิภาพ ความพร้อมใช้งาน และการลดความเสี่ยงจากภัยพิบัติ
ทั้งนี้ต้องยอมรับว่า การเติบโตของข้อมูล และแอปพลิเคชั่นในระดับภูมิภาค มาจากความต้องการที่จะใกล้ชิดกับธุรกิจและผู้บริโภค เพื่อปรับปรุงประสบการณ์ของลูกค้าที่ใช้ คลาวด์ AI IOT และ BIG Data ดังนั้น “ซุปเปอร์แนป (ประเทศไทย)” จึงเป็นศูนย์ข้อมูลที่ตอบโจทย์ความทันสมัยที่สุดในประเทศไทย และถือเป็นผู้นำในเอเชียที่มีความสามารถในการให้บริการที่สูงกว่าศูนย์ข้อมูลทุกแห่งในเอเชียตะวันออกเฉียงใต้
ดังนั้นการที่ซุปเปอร์แนปมอบความไว้วางใจ ให้ “WHAUP” ติดตั้งและขายไฟฟ้าจากระบบพลังงานแสงอาทิตย์ ยิ่งเป็นการการันตีถึงศักยภาพ ความเชี่ยวชาญในการเป็นผู้นำอันดับต้นๆ ของประเทศในการติดตั้ง และมาตรฐานการติดตั้งของ WHAUP Solar มากยิ่งขึ้น
ทั้งนี้ ศูนย์ข้อมูลของ ซุปเปอร์แนป (ประเทศไทย) ถือเป็นดาต้าเซ็นเตอร์แห่งแรกที่มีการใช้พลังงานหมุนเวียนที่มีการออกแบบและวางโครงสร้างพื้นฐานดิจิทัลที่เป็นมิตรกับสิ่งแวดล้อมในภูมิภาค รวมถึงช่วยสนับสนุนการลดการปล่อยก๊าซเรือนกระจก และลดปริมาณคาร์บอนฟุตพริ้นท์ ให้กับลูกค้าของซุปเปอร์แนป (ประเทศไทย) อีกด้วย
ด้าน นาย แยป จิน ยี่ ประธานเจ้าหน้าที่บริหาร บริษัท ซุปเปอร์แนป (ประเทศไทย) จำกัด กล่าวว่า การเปิดตัวโครงการ Solar Farm อย่างเป็นทางการในครั้งนี้ ถือเป็นการแสดงจุดยืนอย่างมุ่งมั่นของบริษัทฯ ในการลดการใช้พลังงานตามเป้าหมายด้านความยั่งยืนของ ซุปเปอร์แนป (ประเทศไทย) โดยการจัดหาไฟฟ้าจากพลังงานหมุนเวียน และการมีระบบพลังงานแสงอาทิตย์ เพื่อรองรับการใช้งานไฟฟ้าภายในดาต้าเซ็นเตอร์ในระยะยาวที่เพิ่มขึ้นจากการใช้ไฟฟ้าของระบบคลาวด์ สูงสุด 33 กิโลวัตต์ต่อตู้
อีกทั้งยังช่วยให้บริษัทสามารถบรรลุเป้าหมายด้านการลดใช้พลังงานและอนุรักษ์สิ่งแวดล้อม และยังสามารถลดต้นทุนการผลิตจากการใช้พลังงานไฟฟ้าได้ตลอดอายุการใช้งาน 25 ปี โดยส่งผลให้ซุปเปอร์แนป (ประเทศไทย) สามารถลดต้นทุนได้สูงถึง 89.83 ล้านบาท ขณะเดียวกันยังช่วยลดการปล่อยก๊าซคาร์บอนไดออกไซด์ (CO2 Offset) ที่ปล่อยออกสู่ชั้นบรรยากาศได้ถึง 18,250 ตัน ตามนโยบายรักษ์โลก ลดโลกร้อน และลดการเกิดภาวะเรือนกระจก
“นอกจากนี้ WHAUP ได้รับมอบหมายให้เป็นผู้ติดตั้งระบบผลิตไฟฟ้าพลังงานแสงอาทิตย์ให้กับซุปเปอร์แนป (ประเทศไทย) เนื่องจากมีความเชี่ยวชาญด้านวิศวกรรมและความปลอดภัย รวมถึงประสบการณ์ในการติดตั้งระบบพลังงานแสงอาทิตย์ โดยมั่นใจในศักยภาพและความเป็นมืออาชีพของ ดับบลิวเอชเอ ยูทิลิตี้ส์ แอนด์ พาวเวอร์” นาย แยป จิน ยี่กล่าว
สำหรับโครงการระบบผลิตไฟฟ้าพลังงานแสงอาทิตย์แบบติดตั้งบนพื้นดิน (Solar Farm) นี้ ถือเป็นอีกหนึ่งความสำเร็จระหว่าง ซุปเปอร์แนป (ประเทศไทย)  กับ WHAUP ที่ร่วมมือกันพัฒนาโครงการดังกล่าวขึ้นมา เพื่อมุ่งมั่นในการเป็นผู้นำด้านธุรกิจพลังงานหมุนเวียน และการพัฒนานวัตกรรมด้านพลังงาน บริษัทได้เดินหน้าลงทุนในธุรกิจพลังงานแสงอาทิตย์ ควบคู่กับการพัฒนาเทคโนโลยีต่าง ๆ โดยเฉพาะการนำนวัตกรรมใหม่ๆ มาใช้ในการขับเคลื่อนกลุ่มธุรกิจอุตสาหกรรมให้เติบโตตามเป้าหมายที่วางไว้